CELEX: 32015D1111
Language: el
Date: 2015-07-07 00:00:00
Title: Εκτελεστική απόφαση (ΕΕ) 2015/1111 της Επιτροπής, της 7ης Ιουλίου 2015, σχετικά με τη συμμόρφωση της κοινής πρότασης που υπέβαλαν τα κράτη μέλη για την επέκταση του σιδηροδρομικού εμπορευματικού διαδρόμου Βόρειας Θάλασσας — Βαλτικής με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές [κοινοποιηθείσα υπό τον αριθμό C(2015) 4507]

9.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 181/82
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1111 ΤΗΣ ΕΠΙΤΡΟΠΉΣ
   της 7ης Ιουλίου 2015
   σχετικά με τη συμμόρφωση της κοινής πρότασης που υπέβαλαν τα κράτη μέλη για την επέκταση του σιδηροδρομικού εμπορευματικού διαδρόμου Βόρειας Θάλασσας — Βαλτικής με το άρθρο 5 του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές
   
      
         [κοινοποιηθείσα υπό τον αριθμό C(2015) 4507]
      
   
   (Τα κείμενα στη γαλλική, γερμανική, λιθουανική, ολλανδική, πολωνική και τσεχική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές (1), και ιδίως το άρθρο 5 παράγραφος 6,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 5 παράγραφος 5 του κανονισμού (ΕΕ) αριθ. 913/2010, τα υπουργεία που είναι αρμόδια για τις σιδηροδρομικές μεταφορές στο Βέλγιο, τη Γερμανία, τις Κάτω Χώρες, τη Λιθουανία, την Πολωνία και την Τσεχική Δημοκρατία απέστειλαν στην Επιτροπή δήλωση προθέσεων στις 27 Απριλίου 2014, καθώς και πρόταση για την επέκταση του σιδηροδρομικού εμπορευματικού διαδρόμου Βόρειας Θάλασσας — Βαλτικής μέχρι την Τσεχική Δημοκρατία και τα σύνορα Πολωνίας-Ουκρανίας.
            
         
               (2)
            
            
               Η Επιτροπή εξέτασε την εν λόγω πρόταση σύμφωνα με το άρθρο 5 παράγραφος 6 του κανονισμού (ΕΕ) αριθ. 913/2010 και θεωρεί ότι είναι σύμφωνη με το άρθρο 5 του εν λόγω κανονισμού. Ειδικότερα, τα αποτελέσματα της μελέτης της αγοράς μεταφορών επί του σιδηροδρομικού εμπορευματικού διαδρόμου Βόρειας Θάλασσας — Βαλτικής που πραγματοποιείται από το διοικητικό συμβούλιο του διαδρόμου δείχνουν σημαντικές δυνατότητες για περαιτέρω αύξηση της κίνησης μεταξύ σημαντικών λιμένων της Βόρειας Θάλασσας και της Τσεχικής Δημοκρατίας όσο και της νότιας Πολωνίας, ιδίως από τις συνδυασμένες μεταφορές. Επιπλέον, οι προτεινόμενες επεκτάσεις παρέχουν το πλεονέκτημα δημιουργίας «υπηρεσίας μίας στάσης» [όπως περιγράφεται στο άρθρο 13 του κανονισμού (ΕΕ) αριθ. 913/2010] για τη διαχείριση της χωρητικότητας υποδομής κατά μήκος των εμπορευματικών διαδρόμων μεταξύ λιμένων της Βόρειας Θάλασσας και της Τσεχικής Δημοκρατίας όσο και της νότιας Πολωνίας. Επιπλέον, οι προτεινόμενες επεκτάσεις είναι σύμφωνες με τον σχεδιασμό που προτείνεται για το ευρωπαϊκό σχέδιο εγκατάστασης του διαδρόμου ΣΤ στο Ευρωπαϊκό Σύστημα Διαχείρισης της Σιδηροδρομικής Κυκλοφορίας (ERTMS), όπως ορίζεται στην απόφαση 2012/88/ΕΕ της Επιτροπής (2). Οι προτεινόμενες επεκτάσεις βελτιώνουν επίσης τη συνολική διασύνδεση των σιδηροδρομικών εμπορευματικών διαδρόμων που προορίζονται να αποτελέσουν ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές, ιδίως παρέχοντας άμεση σύνδεση μεταξύ του σιδηροδρομικού εμπορευματικού διαδρόμου Βόρειας Θάλασσας — Βαλτικής και του διαδρόμου Ρήνος-Δούναβης στην Τσεχική Δημοκρατία. Τέλος, οι προτεινόμενες επεκτάσεις ενδεχομένως να βελτιώσουν τη σιδηροδρομική κυκλοφορία στο σύνολο των ανατολικών συνόρων της ΕΕ και στη χερσαία γέφυρα Ευρώπης-Ασίας.
            
         
               (3)
            
            
               Η επέκταση του σιδηροδρομικού εμπορευματικού διαδρόμου Βόρειας Θάλασσας — Βαλτικής δεν θα πρέπει να παρεμποδίζει την ανάπτυξη του σιδηροδρομικού εμπορευματικού διαδρόμου Ανατολής/Ανατολικής Μεσογείου, όπως προβλέπεται στο παράρτημα του κανονισμού (ΕΕ) αριθ. 913/2010, το οποίο περιλαμβάνει επίσης μια σχέση μεταξύ των λιμένων της Βόρειας Θάλασσας και της Τσεχικής Δημοκρατίας.
            
         
               (4)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 21 του κανονισμού (ΕΕ) αριθ. 913/2010,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η δήλωση προθέσεων της 27ης Απριλίου 2014, που απεστάλη στην Επιτροπή από τα υπουργεία που είναι αρμόδια για τις σιδηροδρομικές μεταφορές στο Βέλγιο, τη Γερμανία, τις Κάτω Χώρες, τη Λιθουανία, την Πολωνία και την Τσεχική Δημοκρατία για τις επεκτάσεις του σιδηροδρομικού εμπορευματικού διαδρόμου Βόρειας Θάλασσας — Βαλτικής μέχρι την Τσεχική Δημοκρατία και τα σύνορα Πολωνίας-Ουκρανίας και που προτείνει τη διαδρομή Wilhelmshaven/Bremerhaven/Hamburg/Amsterdam/Rotterdam/Antwerpen-Aachen-Hannover/Berlin-Warsaw-Terespol (σύνορα Πολωνίας-Λευκορωσίας)/Kaunas-Riga-Tallinn/Falkenberg-Prague/Wroclaw-Katowice-Medyka (σύνορα Πολωνίας-Ουκρανίας) ως την κύρια διαδρομή του σιδηροδρομικού εμπορευματικού διαδρόμου Βόρειας Θάλασσας — Βαλτικής, συνάδει με το άρθρο 5 του κανονισμού (ΕΕ) αριθ. 913/2010.
   Άρθρο 2
   Η παρούσα απόφαση απευθύνεται στο Βασίλειο του Βελγίου, την Ομοσπονδιακή Δημοκρατία της Γερμανίας, το Βασίλειο των Κάτω Χωρών, τη Δημοκρατία της Λιθουανίας, τη Δημοκρατία της Πολωνίας και την Τσεχική Δημοκρατία.
   
      Βρυξέλλες, 7 Ιουλίου 2015.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 276 της 20.10.2010, σ. 22.
   
      (2)  Απόφαση 2012/88/ΕΕ της Επιτροπής, της 25ης Ιανουαρίου 2012, σχετικά με την τεχνική προδιαγραφή διαλειτουργικότητας για το υποσύστημα «έλεγχος — χειρισμός» και σηματοδότηση του διευρωπαϊκού συμβατικού σιδηροδρομικού συστήματος (ΕΕ L 51 της 23.2.2012, σ. 1).